Paniek-koop veroorsaak tekort aan dié produkte | Netwerk24
Deur Petrus Malherbe 01 April 2020 04:45
Suid-Afrikaners het reeds voor die staat van inperking supermarkte leeg gekoop uit pure angs. Foto: Unsplash
'n Studie deur die internasionale navorsingsagentskap Finder het hierdie bevinding gemaak.
Dit het veroorsaak dat miljoene mense in die laaste week nie noodsaaklike items kon aanskaf nie omdat ander mense dit in grootmaat opgeraap het.
Finder het meer as 1 500 Suid-Afrikaners ondervra en meer as die helfte (56%) van die respondente het aangedui hulle kon nie in die laaste week basiese noodsaaklikhede in winkels vind nie. Skoonmaakmiddels, soos handreiniger en handseep, was die moeilikste om te bekom, wys Finder se data. Meer as 'n derde (37%) van die respondente het gesê hulle kon dit nie in die laaste week in die hande kry nie omdat dit uitverkoop is. Byna 'n kwart kon ook nie toiletpapier kry nie.
Vars kos soos groente en vrugte is ook baie skaars.
Suid-Afrikaners beleef van die ergste tekorte aan noodsaaklike items van al die lande waar Finder mense ondervra het.
Altesame 56% van die respondente in die VSA het ook gekla dat noodsaaklike items weens paniekaankope in die winkels uitverkoop is.
In die Filippyne beloop dit 58%. In Kanada het 54% van die respondente probleme hiermee ervaar en in Ierland 47%.
Toiletpapier is die skaarsste in die VSA, gevolg deur Kanada. Suid-Afrika is in die derde posisie.
Handreiniger is weer die skaarsste in Suid-Afrika, gevolg deur die VSA en Kanada.
Net 20% van die respondente in Hongkong het aangedui hulle kon nie in die laaste week handreiniger te koop kry nie.
Suid-Afrikaanse supermarkte het reeds herhaaldelik 'n beroep op verbruikers gedoen om nie onnodig baie kos of ander produkte te koop gedurende die staat van inperking nie. Supermarkte oor die hele Suid-Afrika bly in hierdie tyd oop en word voortdurend met nuwe voorraad aangevul.
Die Vereniging vir Papiervervaardigers van Suid-Afrika (Pamsa) het ook vroeër vandeesweek aan Netwerk24 gesê daar is meer as genoeg voorraad van toiletpapier en Suid-Afrikaners hoef nie bekommerd te wees dat hul "witgoud" sal opraak nie.